Cosatu dring aan op ‘reiniging’ van Eskom | Netwerk24
Deur William Horne 13 Oktober 2019 16:09
Eskom se Kriel-kragstasie waar honderde vragmotors daagliks heen en weer ry om steenkool te vervoer.
Daarom het Cosatu in ’n verklaring wat Vrydag uitgereik is daarop aangedring dat al die kragreus se direkteure en bestuurders summier afgedank word.
“Cosatu dring daarop aan dat sowel die senior bestuurders as Eskom se direksie onmiddellik verwyder moet word omdat hulle ná twee jaar aan die stuur nog niks uitgerig het nie. Die situasie het, inteendeel, vererger,” lui die verklaring.
Dit volg nadat Eskom onlangs ’n netto verlies van R21 miljard vir die jaar aangekondig het en aangedui het dat hy in die volgende jaar ’n verdere verlies van R20 miljard gaan ly.
Die vakverbond sê die ineenstorting van Eskom word “bekook” om die regering en private sektor se plan om die kragreus in drie te verdeel deur te voer met die oog op uiteindelike privatisering.
Cosatu het al verskeie kere sy teenkanting teen die ontknoping van Eskom te kenne gegee, veral omdat dit veronderstel is om gepaard te gaan met ’n grootskaalse verkleining van Eskom se enorme werkmag.
“Baie in die regering en in die private sektor stel nie meer daarin belang om staatsondernemings te red nie, en hul minagting vir staatsbeheerde entiteite is duidelik vir almal om te sien.
“Die onwettige aanstelling van Jabu Mabuza as voorsitter én uitvoerende hoof is ’n voorbeeld van dít wat verkeerd is met die regering se pogings om Eskom reg te ruk,” sê Cosatu.
Hy sê daar is ook geen manier dat die leierskap van Eskom sy planne om die kragreus reg te ruk kan uitvoer nie. Dit sluit in om miljarde rande se uitstaande skuld van regeringsdepartemente, munisipaliteite, gemeenskappe en ander wanbetalers in te vorder.
Cosatu eis dat Eskom “gereinig” word en van sy eise sluit in dat al Eskom se uitgawes geoudit word, veral sy steenkoolkontrakte.
“Almal wat geplunder het, moet deur die Suid-Afrikaanse Polisiediens gearresteer word, deur die nasionale vervolgingsgesag vervolg word en lewenslank in ons tronke toegesluit word.
“Die gesteelde bates moet aan die staat terugbesorg word. As die leierskap van ons wetstoepassingsagentskappe nie ’n plan het om dié misdadigers aan die pen te laat ry nie, moet die president hulle ook verwyder en mense aanstel wat wel die moed het om dit te doen.”
Meer oor: Cosatu | Eskom | Kragkrisis | Omkeerplan | Privatisering | Vakbonde | Skuld
Verstaan só konteks van SA se groenkrag
Prysskok vir krag wag as Eskom se aansoek slaag